b'\n_START_ARTICLE_\nEnzo G. Castellari\n_START_PARAGRAPH_\nEnzo G. Castellari (oik. Enzo Girolami, s. 29. hein\xc3\xa4kuuta 1938, Rooma, Italia) on italialainen elokuvaohjaaja. H\xc3\xa4n on ohjaaja Marino Girolamin poika. Castellari oli 1960-luvulta 1980-luvulle yksi merkitt\xc3\xa4vimpi\xc3\xa4 italialaisen eksploitaation ohjaajia yhdess\xc3\xa4 Ruggero Deodaton, Lucio Fulcin ja Sergio Martinon kaltaisten ohjaajien kanssa._NEWLINE_Castellari hankki itselleen 1960-luvulla mainetta ohjaamalla ns. spagetti-l\xc3\xa4nkk\xc3\xa4reit\xc3\xa4. H\xc3\xa4nen l\xc3\xa4nnenelokuvilleen olivat tyypillisi\xc3\xa4 runsas v\xc3\xa4kivalta ja tulitaistelut, sek\xc3\xa4 Sam Peckinpah -tyyppiset hidastukset. Castellarin vuonna 1976 ohjaama Keoma mainitaan usein yhten\xc3\xa4 genren viimeisist\xc3\xa4 suurelokuvista. L\xc3\xa4nnenelokuvien lis\xc3\xa4ksi Castellari oli yksi italialaisten rikoselokuvien pioneereista, saavuttaen mainetta High Crimen (1973) ja Big Racketin (1976) kaltaisilla elokuville. Vuosikymmenen lopulla ilmestynyt sota- ja toimintaelokuva Panssarijunalla helvettiin oli taloudellinen menestys. Nyky\xc3\xa4\xc3\xa4n elokuva tunnetaan my\xc3\xb6s siit\xc3\xa4, ett\xc3\xa4 Quentin Tarantino on nimennyt sen suosikkisotaelokuvakseen ja tehnyt sen innoittaman elokuvan, Kunniattomat paskiaiset._NEWLINE_1980-luvulle tultaessa italialaisten genre-elokuvien valtavirta siirtyi huomattavasti eksploitatiivisempaan suuntaan. Castellari ohjasi n\xc3\xa4ihin aikoihin kaksi post-apocalypse\xc3\xa4 uraauurtanutta elokuvaa: Uudet barbaarit ja Bronxin asfalttisoturit, jotka olivat taloudellisia menestyksi\xc3\xa4, mutta monien mielest\xc3\xa4 taiteellisesti alamittaisia. Castellarin Tappajahai \xe2\x80\x93 surffaajien kauhu johti oikeusjuttuun Universal Picturesin kanssa, jossa Castellaria syytettiin Steven Spielbergin Tappajahain plagioinnista. Castellarin rip off h\xc3\xa4visi jutun ja elokuvan levitt\xc3\xa4minen Yhdysvalloissa kiellettiin.'